Manelistul Florin Salam are probleme mari. Un afacerist din Israel i-a ’’cumpărat’’ vocea, iar acum Salam nu mai poate cânta decât cu acordul acestuia, potrivit unor surse citate de CanCan.

Totul a început în urmă cu doi ani, când manelistul a semnat un contract cu un impresar evreu. Potrivit contractului, Florin Salam nu mai poate cânta decât cu acordul israelianului.

Impresarul cântărețului, Puiu Gheorghiu, nu a fost de față în momentul încheierii contractului, iar când a aflat s-a supărat pe manelist pentru că acesta promisese că va cânta la o serie de evenimente pentru care primise şi bani în avans. În cele din urmă, Florin Salam și-a onorat promisiunile, după ce a încheiat un act adițional.

Anul trecut, însă, manelistul a început din nou să cânte prin restaurantele din țară, la presiunile interlopilor. Acest lucru l-a deranjat foarte tare pe impresarul evreu care vrea să-l dea în judecată pe Salam pentru că nu a respectat termenii contractului.

Manelistul are probleme și în viața de familie, tatăl său, grav bolnav, fiind operat de urgență, potrivit sursei citate.

”Tatăl meu nu a dormit două luni de zile, deci chiar nu a dormit două luni. Închidea ochii aşa două, trei minute, era mult, dar nu putea să doarmă din cauză că se sufoca în somn. Sinceră să fiu de la ţigări, eu aşa cred. Tatăl meu a fumat mult, fuma foarte mult. Acum şi dacă ar vrea n-ar putea, ar trage un fum şi ar cădea jos. Am luat decizia asta, nu eu, tata a vrut. Noi chiar nu eram de-acord. Noi am spus că dacă face operaţia asta, nu se mai ridică. Când au auzit medicii, au început să râdă. Florin ne sună în fiecare zi, mă întreabă de tata continuu, ştie că a făcut operaţia şi chiar mi-a spus că e de acord cu tot ce vor doctorii să-i facă. Mie îmi era frică. Medicii de la noi au spus că-i fac operaţie la gât, însă nu ştiau dacă se va mai scula de pe masa de operaţie. Aici, deocamdată am nimerit pe mâini bune. Suntem mulţumiţi de rezultate”, a povestit Elena, sora lui Florin Salam.